**UPOZORNENIE**

**| Parkovanie vozidiel na chodníkoch**



Za posledné obdobie bolo vo viacerých častiach obce zistené, že sa dlhodobo parkuje s motorovými vozidlami na chodníkoch tak, že zaparkované vozidlo znemožňuje plynulý prechod chodcov po chodníku. Pri parkovaní na chodníkoch v obci dochádza takto k porušovaniu zákona o cestnej premávke, k zníženiu bezpečnosti a plynulosti premávky, ako aj k obmedzovaniu pohybu chodcov po chodníkoch.

Chodci ako aj mamičky s kočíkmi musia často vozidlo obchádzať mimo chodníka resp. až na cestu.

**Zákon č. 8/2009 Z. z. o cestnej premávke § 52 ods. 2 znie:** „*Iní účastníci cestnej premávky než chodci nesmú chodník používať; to neplatí, ak dopravnou značkou alebo dopravným zariadením je určené inak alebo ak ide o zastavenie alebo státie vozidla, pri ktorom ostane voľná šírka chodníka najmenej 1,5 m okrem zóny s dopravným obmedzením spočívajúcim v zákaze zastavenia alebo státia a zóny s plateným alebo regulovaným státím. V zóne s dopravným obmedzením spočívajúcim v zákaze zastavenia alebo státia a v zóne s plateným alebo regulovaným státím je však na chodníku povolené zastavenie alebo státie bicykla a motocykla, pri ktorom ostane voľná šírka chodníka najmenej 1,5 m.“*

|  |  |
| --- | --- |
|  | Obec niektorých majiteľov vozidiel, ktorí nevhodne parkovali na chodníkoch, písomne vyzvala na okamžité preparkovanie s výstrahou odtiahnutia vozidla. |

Aby sa podobné situácie neopakovali, je na majiteľoch motorových vozidiel, aby svoje autá parkovali tak, ako im dovoľuje zákon – na chodníku musí zostať voľná šírka chodníka najmenej 1,5 m.

V prípade, že zo strany vodičov motorových vozidiel nepríde k náprave odporúčame obyvateľom, aby pri zistení porušovania ustanovení § 23 ods. 1 a 2 zákona o cestnej premávke vodičmi, ktorými bránia v bezpečnom a plynulom prejazde miestnych komunikácií a cesty 3. triedy a chodníkov v obci iným osobám sa priamo obracali na Obvodné oddelenie Policajného zboru v Zavare.

**A na záver ešte jedno upozornenie:**

|  |  |  |
| --- | --- | --- |
|  | **Chodník je určený pre chodcov a nie pre cyklistov**, tí smú po chodníku bicykel alebo motocykel tlačiť a nie na ňom jazdiť. |  |

Vážení občania,

veríme, že toto upozornenie pochopíte a svojim postojom prispejete aj Vy k zvýšeniu bezpečnosti a plynulosti premávky na cestách a na chodníkoch v obci.